Elke bietjie help - Environment - Windhoek Express
Sunday, February 17th, 2019 19:48:20
10 February 2019 | Environment
Een van die kranse wat Antje uit gebruikte koffie kapsules gemaak het. Foto verskaf
Daar is niks so lekker soos ’n heerlike espresso nie – veral nie as daardie varsgemaalde goue stroop deur ’n masjien loop nie.
En dan is niks so maklik as om die oorblywende kapsule in ’n asdrom te gooi nie, waar dit beslis nie herwin gaan word nie.
Een vrou het egter besluit sy wil ’n verskil maak en nou skep sy die mooiste handewerk met juis dié weggooi kapsules.
Antje Ewald gebruik Nespresso-kapsules om kunswerke te skep. “Ek doen dit om myself besig te hou wanneer ek bietjie verveeld is,” vertel sy. Sy skep enigiets Duitse adventskranse wat teen mure gehang kan word, tot dekor items vir die Kersboom en nog vele meer.
“Ek maak hierdie items op die oomblik op ’n baie klein skaal, maar het altyd ’n stalletjie by die Elisenheim Kersmark,” vertel sy, en voeg by dat hierdie stokperdjie haar al vier jaar besig hou.
Vir Antje is dit belangrik om soveel as moontlik produkte te herwin. “Die Nespresso-omhulsels het ’n baie klein aandeel daarin, maar ons almal moet doen wat ons kan.”
Manrico Select, wat die Nespresso-kapsules verkoop, bied ’n versamelpunt waar kliënte hul gebruikte kapsules kan bring.
Volgens Anita Witt van die Recycle Namibia Forum (RNF), is dit bemoedigend om te sien dat besighede bydra tot ’n gesonder omgewing. “Dit dien as bewys dat hierdie besigheid toegewyd is om te verseker kliënte gooi nie net alles in die asdrom nie,” sê sy.
Vir haar is Manrico ’n goeie verbeeld om te verseker dat minder gemors in die stortingsterrein beland en Antje omdat sy nuwe produkte uit hierdie kapsules kan maak.
“Dit is ook duidelik dat die verbruiker begin dink aan wat hulle in hul asdromme gooi en betrokke raak by sulke inisiatiewe,” sê Anita.
Indien iemand van Antje se kunswerk wil bestel, kan sy by [email protected] gekontak word.